1Ri seddéna wettuéro, arung Babél, iyanaritu Mérodakh Baladan ana’ Baladan, méngkalingai makkedaé Arung Hizkia silalona majjappa polé ri lasana. Nasurona tau untu’ tiwi sure’ sibawa hadiya lao ri Hizkia.
2Naduppaini Hizkia iyaro sining suroé sibawa ati masennang nenniya mappaitangngi lao ri mennang sininna asugirenna, iyanaritu ulaweng sibawa péra’, rampa-rampa sibawa minnya wangi, nenniya sininna passakke’na tentarana. Dé’ muwi séddi ri saorajaé sibawa ri sininna akkarungenna iya dé’é nappaitangngi lao ri mennang.
3Nainappa Nabi Yésaya mangolo ri Arung Hizkia sibawa makkutana, "Polé kégi sining tauwéro? Aga adanna mennang?" Nappébali Hizkia, "Poléi mennang ri Babél, wanuwa iya mabélaé."
4Nakkutana paimeng Yésaya, "Aga naita mennang ri saorajaé?" Nappébali Hizkia, "Sini-sininnaé. Dé’gaga barang ri laleng attarong waramparanna saorajaé iya dé’é uwappaitangngi lao ri mennang."
5Nainappa makkeda Yésaya lao ri arungngé, "Makkedai PUWANG Iya Pommakuwasaé,
6‘Narapii matu wettunna sininna asugirengngé ri laleng saorajamu, sibawa iya puraé napaddeppungeng toriyolomu lettu essoéwé, riyakkai lao ri Babél. Dé’gaga matu monro.
7Polé ri ana’ eppomu engka matu riyala sibawa ripancaji pegawé saoraja untu’ tumaningiwi arung Babél.’"
8Nappébali Arung Hizkia, "Makessitto pasenna PUWANGNGE iya mupalettukengngékka." Mappébali makkuwairo nasaba mappikkiri’i: "Assaleng tette muwi amang akkarungekku sibawa damé ri wettu tuwoku mupa."
bug_Latn bug_Latn bug_Latn bug_Latn bug_Latn bug_Latn bug_Latn bug_Latn